Să vorbim despre noua căsuță de subtitrare de pe interfața Amara
și despre cât de utilă poate fi pentru transcriitori și traducători.
De câte ori faci clic pe o subtitrare pentru a începe editarea,
vei vedea acest pop-up.
Vei observa că începe cu date despre sincronizare,
dar aici voi vorbi despre ce poți face cu celelalte informații din căsuță,
și anume, numărul de caractere din subtitrare
și numărul de caractere pe secundă.
Mai întâi să vorbim despre ...
42.
În limbile care folosesc alfabetul latin,
dacă subtitrarea depășește 42 de caractere,
e nevoie să o împarți în două rânduri.
Asta face subtitrarea mai ușor de urmărit
și împiedică mijloacele de redare offline să o segmenteze în moduri stranii.
În noua căsuță informativă, poți vedea lungimea totală a subtitrării
dar și numărul de caractere din fiecare din cele două rânduri.
Când lungimea totală a rândului din căsuță depășește 42 de caractere,
înseamnă că e nevoie să fragmentezi subtitrarea,
dar și că trebuie să te gândești cum să o scindezi.
La urma urmei, nu vrei să ai un rând de 42 de caractere
și apoi un rând cu un singur caracter.
Împarte astfel încât cele două rânduri să aibă cam aceeași lungime.
Să vă dau un exemplu.
Ai o subtitrare cu 51 de caractere.
O poți fragmenta așa,
cu un rând de 14 caractere și încă unul de 36,
dar va fi mai ușor de citit dacă rândurile sunt echilibrate,
ca aici, cu un rând de 27 de caractere și încă un rând de 23 dedesubt.
Când fragmentezi subtitrarea în rânduri,
încearcă să păstrezi „unitatea sintactică”.
Asta înseamnă că nu ai vrea să desparți o expresie
care lingvistic funcționează ca un întreg.
De exemplu, în engleză
articolul rămâne lângă substantiv,
adjectivul lângă substantivul pe care îl determină,
iar o prepoziție lângă partea de vorbire la care se referă.
Află mai multe despre despărțirea rândurilor în ghidul de pe OTPedia noastră
intitulat „Cum să desparți rândurile”.
Să trecem acum la celălalt lucru pe care-l aflăm din căsuța informativă.
Numărul de caractere pe secundă,
cunoscut și ca...
Viteza de citire.
Deoarece, la urma urmei, nu e vorba doar de lungimea subtitrării,
dar și de cât timp rămâne pe ecran
și cât timp le dăm oamenilor pentru a o citi.
Viteza de citire ideală pentru limbile care folosesc scrierea latină
e între 15 și 21 de caractere pe secundă.
Dar de unde vine acest număr și de ce e important?
Ei bine, viteza de citire îți spune cât de lungă poate fi subtitrarea.
De exemplu, dacă ai o subtitrare de 40 caractere
afișată timp de două secunde,
ceri privitorului să citească 20 de caractere pe secundă.
E ușor de făcut,
așadar 40 de caractere ar fi în regulă în acest caz.
Dar, dacă aceeași subtitrare ar rămâne pe ecran doar o secundă,
privitorul ar trebui să poată citi 40 de caractere pe secundă,
ceea ce e imposibil pentru majoritatea oamenilor,
și ar însemna că subtitrarea trebuie scurtată.
Din fericire, nu e nevoie să calculezi mental toate astea,
deoarece noua căsuță informativă de pe interfața Amara
face asta în locul tău.
Iată un exemplu ce arată cât de important e să asiguri o viteză de citire potrivită.
În acest scurt clip de la TEDxNoviSad de Dragana Marjanović,
viteza de citire din toate subtitrările depășește 21 de caractere pe secundă.
Și ce s-a întâmplat imediat după primul an în care am realizat acest proiect
e că am primit ceea ce urma să devină primul meu proiect arhitectural major,
și anume, să finisez întreaga suprafață a unei frumoase scări cu patru etaje
localizată într-o clădire drăguță
din faimosul oraș Grenoble, din Franța.
Pentru mine, asta a fost o perioadă de patru luni de practică în domeniu,
în principal în Franța, dar parțial și în Bulgaria
iar după ce s-a încheiat, am început din nou să studiez.
De data asta, era vorba de arhitectura pământului din Spania și Portugalia.
Când în final am putut să mă întorc acasă, mi-am și început proiectul de absolvire
despre arhitectura pământului din Provincia Autonomă Vojvodina.
Își amintește cineva ce s-a petrecut în Bulgaria?
Și unde era clădirea aceea frumoasă?
Pentru clipul anterior, am modificat subtitrarea engleză
realizată de Tatjana Jevdjic și revizuită de Ivana Korom,
și am lungit-o, cu o viteză de citire mult peste valorile rezonabile.
Iată același clip cu subtitrarea originală,
deci, cu o viteză de citire ideală de maxim 21 de caractere pe secundă.
După primul an, am primit primul proiect important:
să finisăm scara de patru etaje dintr-o clădire din Grenoble,
după care a urmat o practică de patru luni,
parțial în Franța și parțial în Bulgaria,
apoi am studiat arhitectura pământului în Spania și Portugalia.
M-am întors acasă și am început proiectul de absolvire
despre arhitectura pământului în Vojvodina.
Mult mai ușor de urmărit, nu?
Problema cu viteza de citire a subtitrării
e că, pe lângă citirea subtitrării,
privitorul trebuie să fie atent și la alte informații,
cum ar fi limbajul trupului și intonația vorbitorului,
și un anumit conținut de pe ecran, cum ar fi slide-urile și imaginile.
Poate fi dificil să urmărești subtitrarea în sine
dacă dispare foarte repede.
În special dacă privitorul nu înțelege limba originală
destul de bine ca să-l ajute să înțeleagă mai ușor.
Din fericire, noua căsuță informativă de la Amara
te ajută să vezi când viteza de citire depășește 21 de caractere pe secundă
arătându-ți astfel cum poți ajuta privitorul să urmărească prezentarea.
Pentru a remedia viteza de citire,
unii utilizatori mai avansați pot dori să ajusteze sincronizarea unor subtitrări,
dar aproape în fiecare caz principalul tău instrument va fi...
Comprimarea.
Adică, să încerci să exprimi același lucru într-o subtitrare mai scurtă.
De exemplu, o traducere cuvânt cu cuvânt
ca „Ce aș dori să vă arăt dumneavoastră, celor din sală, e încă un exemplu,”
cu 70 de caractere,
poate fi schimbat în...
„Aș dori să vă dau încă un exemplu”,
comprimând subtitrarea la 37 de caractere
permițând astfel cititorului să o lectureze
înainte să dispară de pe ecran.
Încercarea de a găsi o cale de a comprima subtitrarea e distractivă,
iar noua interfață te ajută
arătându-ți când e necesară comprimarea,
dar și când te poți descurca fără ea.
Poți afla mai multe despre comprimare
și poți găsi alte strategii și exemple de comprimare
într-un alt ghid de pe OTPedia,
numit „Cum să comprimi subtitrările”.
Vă încurajez să explorați noua interfață
și noile instrumente utile pe care le oferă.
Vă urez să transcrieți și să traduceți fericiți!